TUAIRIM ÓN mBANC CEANNAIS EORPACH

an 24 Márta 2022

ar thogra le haghaidh leasuithe ar Rialachán (AE) Uimh. 575/2013 ó pharlaimint na hEorpa agus ón gComhairle a mhéid a bhaineann le ceanglais le haghaidh priacal creidmheasa, priacal um choigeartú luachála creidmheasa, priacal oibriúcháin, priacal margaidh agus a n t-íosráta aschuir

(CON/2022/11)

(2022/C 233/02)

Réamhrá agus bunús dlí

An 20 Eanáir agus an 21 Eanáir 2022 fuair an Banc Ceannais Eorpach (BCE) iarrataí ó Pharlaimint na hEorpa agus ón gComhairle, faoi seach, ar thuairim maidir le togra le haghaidh Rialachán ó Pharlaimint na hEorpa agus ón gComhairle lena leasaítear Rialachán (AE) Uimh. 575/2013 a mhéid a bhaineann le ceanglais le haghaidh priacal creidmheasa, priacal um choigeartú luachála creidmheasa, priacal oibriúcháin, priacal margaidh agus an t-íosráta aischuir (1) (dá ngairtear na “leasuithe atá beartaithe ar CRR” anseo feasta).

Tugann BCE dá aire go bhfuil dlúthbhaint idir na leasuithe atá beartaithe ar CRR agus togra eile a bhfuair BCE iarraidh ar chomhairliúchán ina leith, eadhon togra le haghaidh Treoir ó Pharlaimint na hEorpa agus ón gComhairle lena leasaítear Treoir 2013/36/AE a mhéid a bhaineann le cumhachtaí maoirseachta, smachtbhannaí, brainsí tríú tír, priacal comhshaoil, sóisialta agus rialachais agus lena leasaítear Treoir 2014/59/AE (2) (dá ngairtear na “leasuithe atá beartaithe ar CRD” anseo feasta).

Tá inniúlacht BCE tuairim a thabhairt bunaithe ar Airteagal 127(4) agus Airteagal 282(5) den Chonradh ar Fheidhmiú an Aontais Eorpaigh ós rud é go bhfuil forálacha sna leasuithe atá beartaithe ar CRR a dhéanann difear do chúraimí BCE maidir le maoirseacht stuamachta ar institiúidí creidmheasa i gcomhréir le hAirteagal 127(6) den Chonradh agus do rannchuidiú an Chórais Eorpaigh Banc Ceannais (CEBC) i ndáil le seoladh rianúil beartas a bhaineann le cobhsaíocht an chórais airgeadais, dá dtagraítear in Airteagal 127(5) den Chonradh. I gcomhréir leis an gcéad abairt d’Airteagal 17.5 de Rialacha Nós Imeachta an Bhainc Cheannais Eorpaigh, tá an Chomhairle Rialaithe tar éis an tuairim seo a ghlacadh.

Barúlacha ginearálta

Fáiltíonn BCE roimh na tograí ón gCoimisiún, lena gcuirtear athchóirithe Basel III (3) atá fós gan réiteach chun feidhme san Aontas, lena neartaítear Leabhar Rialacha Aonair AE agus lena bhfeabhsaítear an creat stuamachta d’institiúidí creidmheasa i réimsí éagsúla.

Leagann BCE béim ar a thábhachtaí atá sé bailchríoch a chur ar chur chun feidhme an AE maidir le hathchóirithe Basel III ar bhealach tráthúil, iomlán agus dílis. Tugann na hathchóirithe seo aghaidh ar phríomheasnaimh sa chreat reatha, a sainaithníodh le hanailísí roimhe seo a rinne comhlachtaí Eorpacha agus idirnáisiúnta i ndáil le bainc Eorpacha, agus dá bhrí sin, tá na hathchóirithe sin fíor-riachtanach chun fóntacht earnáil baincéireachta na hEorpa a áirithiú.

Tá sé tábhachtach athchóirithe Basel III a chur chun feidhme go tráthúil chun aghaidh a thabhairt go tapa ar easnaimh den sórt sin. Dá bhrí sin, spreagann BCE comhlachtaí reachtacha an Aontais an próiseas reachtach a thabhairt chun críche go pras, agus gan tréimhsí cur chun feidhme rófhada a bheith ann. Tá sé sin tábhachtach chun a áirithiú go bhféadfaidh bainc géarchéimeanna amach anseo a sheasamh.

Measann BCE freisin go bhfuil sé tábhachtach caighdeáin Basel III a chur chun feidhme ina n-iomláine. I ndáil leis an méid sin, is mór ag BCE go gcumhdaítear leis an togra ón gCoimisiún na gnéithe go léir a d’fhorbair Coiste Basel um Maoirseacht ar Bhaincéireacht agus a chomhaontaigh Grúpa na nGobharnóirí Banc Ceannais agus na gCeann Maoirseachta i mí na Nollag 2017.

Ar deireadh, tá ceangal láidir ag BCE le hathchóirithe Basel III a chur chun feidhme go dílis. Tá sé sin tábhachtach don chobhsaíocht airgeadais agus do chreidiúnacht idirnáisiúnta an AE. Trí na hathchóirithe sin a chur chun feidhme go comhsheasmhach, leagtar béim ar thiomantas an AE don chomhar idirnáisiúnta airgeadais, agus ar an gcaoi sin cuideofar le tacú a chur faoi fheidhmiú an chórais dhomhanda airgeadais agus faoi mhuinín i mbainc an AE. Ag an am céanna, le cur chun feidhme dílis, tugtar an ráthaíocht is fearr is féidir maidir le córas baincéireachta cobhsaí, cé go bhfágfadh na himeachtaí agus na roghanna cur chun feidhme atá beartaithe pócaí priacal nach dtugtar aghaidh go leordhóthanach orthu in earnáil na baincéireachta. Mar a mhínítear thíos, tagann na priacail sin chun cinn go príomha sa láimhseáil stuamachta atá beartaithe ar risíochtaí eastáit réadaigh, ar phriacal creidmheasa ó chorparáidí gan rátáil, ar phriacal creidmheasa contrapháirtí, ar risíochtaí cothramais agus ar phriacal oibriúcháin.

Sna ranna seo a leanas den tuairim tugtar tuairimí mionsonraithe maidir le príomhghnéithe an togra agus maidir leis na priacail eile a d’fhéadfaí a chumhdach go neamhleor dá gcinnfeadh an AE imeacht ó chaighdeáin Basel III.

Tá sé tábhachtach freisin go mbeidh an creat stuamachta oiriúnach dá fheidhm trí bhearnaí sainaitheanta a dhúnadh agus trí choimeád suas leis an nuálaíocht. Is díol sásaimh iad na sainmhínithe nua ar na príomhchoincheapa de ghnóthais seirbhísí coimhdeacha agus d’institiúidí airgeadais arna moladh ag an gCoimisiún, toisc go soiléiríonn siad teorainneacha an imlíne rialála. Fáiltíonn BCE freisin roimh an sainordú atá ag an gCoimisiún tuarascáil a thabhairt ar thogra nua maidir le láimhseáil stuamachta criptea-sócmhainní.

Aontaíonn BCE freisin le tuairim an Choimisiúin a cuireadh in iúl i meabhrán míniúcháin an togra nach gá cumhachtaí maoirseachta breise a thabhairt d’údaráis inniúla chun srianta a fhorchur ar dháileacháin institiúidí creidmheasa in imthosca eisceachtúla ina mbeidh suaitheadh eacnamaíoch tromchúiseach. Ag an am céanna, feictear do BCE go bhféadfadh sé nach mbeadh institiúidí creidmheasa toilteanach a gcuid maolán caipitil (4) a úsáid le linn tréimhsí anáis eacnamaíoch agus airgeadais den sórt sin. Ag breathnú ar aghaidh, tá BCE den tuairim gur cheart tuilleadh breithnithe a dhéanamh ar dheireadh a chur le dídhreasuithe maidir le maoláin chaipitil a úsáid.

1. An t-íosráta aschuir a thabhairt isteach

1.1 Gné thábhachtach d’athchóirithe Basel III is ea an t-íosráta aschuir. Laghdaíonn sé inathraitheacht gan údar na sócmhainní atá ualaithe ó thaobh priacail ar fud institiúidí, rud a threisíonn an cothrom iomaíochta agus a neartaíonn an creat stuamachta. Is díol mór sásaimh do BCE gur roghnaigh an Coimisiún an cur chuige aonchruachta, mar a thugtar air, maidir le cur chun feidhme an t-íosráta aschuir, sa dóigh is nach bhfuil ach bealach amháin ag na bainc chun a sócmhainní ualaithe ó thaobh priacail ( 5 ) a thomhas.

1.2 Mar sin féin, tugann BCE dá aire go n-áirítear sa togra freisin socruithe suntasacha idirthréimhseacha as a dtiocfadh ualuithe ó thaobh priacail níos ísle ná na cinn atá beartaithe i gcaighdeáin Basel i roinnt réimsí sonracha, eadhon (i) risíochtaí ar réadmhaoin chónaithe ag a bhfuil caillteanais stairiúla ísle, (ii) risíochtaí ar chorparáidí gan rátáil, agus (iii) calabrú priacal creidmheasa contrapháirtí i ndáil le risíochtaí díorthach. Measann BCE nach bhfuil bonn cirt leis na himeachtaí sin ó chaighdeáin Basel III ó thaobh na cobhsaíochta stuamachta agus na cobhsaíochta airgeadais de agus go bhféadfadh sé nach dtabharfaí aghaidh ar phócaí priacal

1.3 Tá roinnt ábhar imní ag baint leis an láimhseáil idirthréimhseach a dhéantar ar risíochtaí réadmhaoine cónaithe (“RC”) go háirithe. Lagódh an socrú idirthréimhseach feidhm chúlstop an íosráta aschuir maidir le hiasachtú réadmhaoine cónaithe – limistéar a d’fhéadfadh cobhsaíocht airgeadais a chur i mbaol, mar a léirítear i dtuarascálacha ó BERS ( 6 ) agus ó BCE ( 7 ) le déanaí. Tá an féichiúnas teaghlaigh agus an róluacháil RC ag dul i méid i roinnt Ballstát AE, rud a chuireann le méadú na leochaileachtaí meántéarmacha agus na n-ábhar imní faoi bhoilgeog tithíochta arb é fiachas is cúis léi. D‘fhéadfadh sé sin, dá réir sin, roinnt banc a fhágáil ag a bhfuil cistí dílse nach bhfuil i gcomhréir leis na caillteanais a d’fhéadfadh teacht as teacht chun cinn na priacal sin. D‘fhéadfadh ilroinnt bhreise laistigh de mhargadh baincéireachta an AE a bheith mar thoradh ar an socrú idirthréimhseach, a mhéid a d’fhéadfadh institiúidí a bheith faoi réir ceanglais chaipitil éagsúla do phriacail chomhchosúla, ag brath ar chur chun feidhme na mBallstát. I bhfianaise na n-ábhar imní sin, measann BCE nár cheart cóireáil fhabhrach den sórt sin a thabhairt do RC. Má choinnítear é, ba cheart an sásra sin a bheith de chineál sealadach agus teoranta.

1.4 Thairis sin, is cúis mhór imní do BCE na forálacha idirthréimhseacha a bhaineann le corparáidí gan rátáil. Faoi chaighdeáin Basel, tá ualach priacail níos airde ag baint le hiasachtaí a thabhairt do chorparáidí den sórt sin, rud a léiríonn an éiginnteacht níos airde i dtaobh a bpriacal iarbhír. Má íslítear an t-ualach priacail de réir mheastacháin ar an bpriacal de chuid an bhainc féin, lagaítear cuspóir an íosráta aschuir, is é sin cosaint a thabhairt i gcoinne fomheastachán priacal ag samhlacha dílse na n-institiúidí, toisc go bhféadfadh institiúidí brath ar a ndóchúlacht mainneachtana féin (“DM”) chun ualach priacail níos ísle a thabhairt do chorparáidí. Tá sé beartaithe ag an gCoimisiún ualach priacail 65 % a chur i bhfeidhm ag brath ar dhóchúlacht mainneachtana aon bhliana a d’fhéadfadh a bheith chomh hard le 0.5 %. Measann BCE go bhfuil sé sin róleathan, mar d’fhéadfadh sé corparáidí a bhfuil próifíl priacail ardaithe acu a chumhdach. I bhfianaise na bpriacal atá i gceist, measann BCE, dá bhrí sin, nár cheart aon eisceacht den sórt sin a dhéanamh i gcás corparáidí gan rátáil. Má choinnítear é, ba cheart an sásra sin a fhágáil de chineál fíorshealadach agus fíortheoranta. Ar deireadh, tacaíonn BCE go hiomlán leis na hiarrachtaí chun cuimsiú rátála a mhéadú i measc corparáidí Eorpacha sa mheántéarma agus san fhadtéarma, rud a d’fhéadfadh rannchuidiú go mór leis an tionscadal maidir le hAontas na Margaí Caipitil.

1.5 Tugann BCE rabhadh i gcoinne aon athraithe ar láimhseáil priacail creidmheasa contrapháirtí a bhaineann le risíochtaí díorthach i gcomhthéacs an íosráta aschuir, bíodh sé sealadach nó buan. Is cúis imní do BCE go bhfágfadh aon athrú ar chalabrú an chur chuige chaighdeánaithe maidir le risíochtaí ar phriacal creidmheasa contrapháirtí a thomhas (“CCC-PCC”) roinnt priacal stuamachta gan chumhdach agus go ndéanfaí gannmheastachán ar mhéid na risíochta maidir le priacal creidmheasa contrapháirtí.

1.6 Maidir le leibhéal chur i bhfeidhm an íosráta aschuir, tá sé beartaithe ag an gCoimisiún é a chur i bhfeidhm ag an leibhéal comhdhlúthaithe is airde. Laistigh de ghrúpaí baincéireachta, tá sé sin mar aon le sásra athdháilte den tionchar a thabhaítear ar an leibhéal comhdhlúthaithe is airde ar fud na máthairchuideachta agus na bhfochuideachtaí ( 8 ) . Leis an sásra sin, is féidir le grúpaí baincéireachta de chuid an Aontais atá faoi cheangal ag an íosráta aschuir caipiteal a leithdháileadh ar bhealach níos éifeachtaí laistigh den ghrúpa i gcomparáid le hiarratas ar an leibhéal aonair, agus an priacal a bhaineann le láithreacht an ghrúpa i ngach Ballstát á léiriú ag an am céanna. Mar sin féin, trí cheanglais shonracha maidir leis an íosrátal aischuir a thabhairt isteach ar leibhéal fochomhdhlúite an Bhallstáit, féadfar grúpaí baincéireachta a dhreasú fós gníomhaíochtaí a atheagrú chun tionchar an íosráta aschuir ar chodanna aonair den ghrúpa a íoslaghdú ar bhealaí a d’fhéadfadh mí-ailíniú a dhéanamh le struchtúir bhunaithe eagraíochtúla nó le bainistíocht fhónta priacail. Ina theannta sin, dhéanfadh sé tuilleadh caipitil a chalcadh ar an leibhéal áitiúil, rud a thiocfadh salach ar an gcuspóir maidir le saorghluaiseacht chaipitil a chumasú laistigh de ghrúpaí baincéireachta Eorpacha, rud atá ina réamhchoinníoll tábhachtach don chomhtháthú airgeadais. Rogha eile a bheadh ann ná an t-íosráta aschuir a chur i bhfeidhm ar an leibhéal comhdhlúite is airde san AE agus ar leibhéal fochomhdhlúite na mBallstát, gan an sásra dáileacháin. Shimpleodh sé sin an creat do na bainc i gcomparáid leis an togra ón gCoimisiún agus d’áiritheofaí caipitliú cuí i ngach Ballstát, cé g mbeadh gaibhniú caipitil ar an leibhéal fochomhdhlúite sin freisin. Rogha eile a bheadh ann ná an t-íosráta aschuir a chur i bhfeidhm ar an leibhéal comhdhlúthaithe is airde amháin mar aon le hoibleagáid ar bhainc agus ar údaráis inniúla a áirithiú gur leor caipitliú na n-eintiteas neamhspleách ( 9 ) . Ní hamháin go mbeadh an cur chuige sin níos simplí agus go laghdófaí ilroinnt earnáil baincéireachta na hEorpa ach bheadh sé léirithe mar is cuí freisin go ndearnadh an t-íosráta aschuir a chalabrú chun inathraitheacht mhíchuí na sócmhainní ualaithe ó thaobh priacail a laghdú ar leibhéal an ghrúpa baincéireachta, seachas ar leibhéal gach eintitis. Is fearr le BCE an cur chuige deireanach sin.

1.7 Ar deireadh, tugann BCE dá aire go n-áirítear sa togra CRD forálacha maidir leis na hidirghníomhaíochtaí idir an t-íosráta aschuir, ceanglais mhaoirseachta agus maoláin chaipitil macrastuamachta. Tabharfar aghaidh ar na hábhair sin sa tuairim ar leith maidir leis na leasuithe atá beartaithe ar CRD ( 10 )

2. Creat priacail creidmheasa – cur chuige caighdeánaithe

2.1 Is díol sásaimh don BCE na tograí chun an cur chuige caighdeánaithe nua maidir le priacal creidmheasa a chur chun feidhme, toisc go bhfágfaidh sé go mbeidh na hinstitiúidí sin nach bhfuil ag brath ar shamhlacha inmheánacha níos athléimní agus go mbeidh a gceanglais chaipitil níos íogaire ó thaobh priacail de. Mar sin féin, tugann BCE dá aire agus is ábhar imní dó go bhfuil roinnt dialltaí nua sa togra ó chaighdeáin Basel III, go háirithe maidir le (i) risíochtaí iasachtaithe speisialaithe, (ii) risíochtaí ar chothromas, (iii) risíochtaí ar mhiondíol agus (iv) an mhodheolaíocht maidir le luacháil na chomhthaobhachta le haghaidh risíochtaí arna n-urrú ag maoin dhochorraithe. Ina theannta sin, coinníodh roinnt dialltaí atá ann cheana (e.g. d’fhiontair bheaga agus mheánmhéide (FBManna) agus do bhonneagar) agus ba cheart do na comhreachtóirí athmheasúnú a dhéanamh orthu. Measann BCE go bhféadfadh na dialltaí sin comhsheasmhacht agus sábháilteacht an chur chuige chaighdeánaithe nua a laghdú go hiomlán agus priacail áirithe a fhágáil gan chumhdach. D’fhéadfadh sé sin, dá réir sin, na bainc a fhágáil gan caipiteal leordhóthanach a bheith ar fáil i gcás ina dtiocfadh na priacail chun cinn sna deighleoga margaidh sin. Go sonrach, rinneadh creat Basel III a chalabrú chun an priacal a bhaineann le risíochtaí ar iasachtú speisialaithe a léiriú agus d’fhéadfadh aon athrú amhail catagóir nua a chruthú chun réada ar ardchaighdeán a mhaoiniú nó na hathruithe ar na critéir maidir le maoiniú tionscadail ar ardchaighdeán, priacail a fhágáíl gan chumdach, go háirithe le linn chéim réamhoibríochtúil na dtionscadal, agus ar an gcaoi sin an chosaint a ísliú do na bainc. Thairis sin, níor cheart go mbeadh ualuithe priacail caighdeánaithe bunaithe ar bhreithiúnas na n-institiúidí amháin, gan formheas samhlach a fháil i dtaobh an bhféadfadh maoiniú réada critéir “ardcháilíochta” a chomhlíonadh a bheadh cosúil leis an gcur chuige sliotánaithe atá bunaithe ar na rátálacha inmheánacha (“IRB”).

2.2 Tá priacal níos mó ag baint le risíochtaí ar chothromas toisc go bhfuil siad de réir sainmhínithe fo-ordaithe i leith gach éileamh eile i gcás mainneachtana. Léiríonn tograí Basel III an méid sin trí mhuirir chaipitil níos airde a éileamh i gcás risíochtaí ar chothromas. Is ábhar imní do BCE, dá bhrí sin, na dialltaí ón bprionsabal fónta sin i roinnt réimsí, mar d’fhéadfadh sé na bainc a nochtadh do phriacail níos mó ina gclár comhardaithe. Tá sé sin ábhartha go háirithe do (i) risíochtaí ar chothromas ar bhaill eile den ghrúpa céanna – lena n-áirítear na sealúchais sin in eintitis earnála airgeadais is ceadmhach do na bainc gan a asbhaint óna gcistí dílse, (ii) scéimeanna cosanta institiúideacha, agus (iii) risíochtaí fadtéarmacha ar chothromas atá ann cheana féin ar feadh sé bliana nó níos faide, a mbíonn tionchar acu freisin ar leordhóthanacht na n-ualuithe priacail ar leibhéal comhdhlúite. Ní hamháin go gcuirfeadh sé sin gaibhniú ar na hualuithe priacail an-íseal atá ann cheana agus nach léiríonn an priacal is dual do risíochtaí ar chothromas, ach chuirfeadh sé fad freisin leis an easpa cumais ionsúcháin caillteanais comhchuimsigh laistigh den ghrúpa. Thairis sin, (iv) measann BCE gur cheart go mbeadh an t-ualú priacal níos ísle do risíochtaí ar chothromas faoi chláir reachtacha infheidhme má ghabhann ceanglas Basel maidir le srianta infheistíochta ( 11 ) leis, ar ceanglas é is féidir a chur san áireamh i measúnú cuimsitheach ar na cláir sin chomh maith. Thairis sin, (v) cruthaítear sochair mhíchuí leis an bhforáil idirthréimhseach is infheidhme maidir le risíochtaí ar chothromas faoin gCur Chuige IRB toisc go bhféadfaidh na bainc ualuithe priacail a chur i bhfeidhm atá ní hamháin níos ísle ná na cinn is infheidhme faoi láthair, ach níos ísle, ar bhonn idirthréimhseach, fiú ná na cinn a mbeidh gá leo faoi dheireadh. Molann BCE, dá bhrí sin, go seachnófaí an titim urghnách sin ar cheanglais cistí dílse maidir le risíochtaí ar chothromas de chuid institiúidí le cead don Chur Chuige IRB faoi bhun an leibhéil a bheidh ag teastáil go buan sa todhchaí ( 12 )

2.3 Measann BCE gur cheart an t-ualú priacail níos ísle do neamhchosaintí ar mhiondíol a theorannú do dhaoine nádúrtha a bhfuil a risíochtaí iomlána faoi bhun EUR 1 milliún, agus ba cheart an méid sin a chinneadh trí airgead atá dlite cheana ag cliaint agus línte creidmheasa neamhtharraingthe a mheas. Ina theannta sin, níor cheart moill bhreise a chur ar an gceartú is gá a dhéanamh ar na ceanglais cistí dílse le haghaidh línte creidmheasa atá inchealaithe go neamhchoinníollach.

2.4 Tá roinnt athruithe sa togra ón gCoimisiún ar na modheolaíochtaí athluachála do réadmhaoin, nach mbeadh ag teacht le caighdeáin Basel. Measann BCE gur cheart aon athluachálacha den sórt sin a dhéanamh ar bhonn fónta, d’fhonn na hathruithe ar luacháil na comhthaobhachta dochorraithe a léiriú go cuí. Trí mhodhanna staitistiúla a chur i bhfeidhm le haghaidh luacháil réadmhaoine (seachas dul i muinín luachálaí neamhspleách cáilithe), d’fhéadfaí tuiscint mhíchruinn a thabhairt ar shábháilteacht. D’fhéadfadh sé a bheith ina chúis le rómheastachán struchtúrach ar an luach iarbhír ní hamháin ar an réadmhaoin aonair ach ar an bpunann iomlán atá faoi réir na hathluachála, rud a laghdaíonn athléimneacht na mbanc i gcoinne róbhorradh margaí eastáit réadaigh. Chomh maith leis sin, dá dtiocfadh méadú ar luachanna maoine ar bhonn meánluachanna roimhe seo, d’fhéadfadh sé ligean go neamhstuama do bainc leanúint de bheith ag brath ar mhéadú ar luachanna maoine nach mbeadh inbhuanaithe. Tá feidhm aige sin, mar shampla, go soiléir sa timpeallacht reatha ina bhfuil róluacháil ag méadú. Chuirfeadh na hathruithe sin le héifeachtaí gan údar an tsásra idirthréimhsigh a bhaineann le hiasachtú morgáiste íseal-riosca i gcomhthéacs an íosráta aschuir (mar a luadh i mír 1.3) agus d’fhéadfadh leochaileacht na mbanc sna margaí eastáit réadaigh a mhéadú tuilleadh.

2.5 Le creat Basel III, rinneadh athchalabrú ar an gcaoi a láimhseálann sé sonraíochtaí FBManna agus infheistíochtaí bonneagair trí ualuithe priacail atá calabraithe go heimpíreach ar shonraí a chur i bhfeidhm ar fud na n-institiúidí éagsúla. Measann BCE dá bhrí sin gur cheart don AE cloí leis an gcalabrú athbhreithnithe.

3. Priacal oibriúcháin

3.1 Is díol sásaimh do BCE an cinneadh ón gCoimisiún an cur chuige caighdeánaithe nua maidir le priacal oibriúcháin a chur chun feidhme i gcomhréir le creat Basel III, arb é is aidhm dó inchomparáideacht agus simplíocht ríomh na gceanglas cistí dílse a mhéadú.

3.2 Cé go n-aithníonn BCE go dtugtar an deis le creat Basel III neamhaird a thabhairt ar chaillteanais stairiúla chun ceanglais chaipitil le haghaidh priacal oibriúcháin a ríomh, is oth leis nár roghnaigh an Coimisiún aitheantas a thabhairt do na caillteanais sin. Measann BCE dá cuirfí stair chaillteanais institiúide san áireamh go mbeadh níos mó íogaireachta ó thaobh priacal de agus go mbeadh cumhdach caillteanais níos mó ar cheanglais chaipitil, lena dtabharfaí aghaidh ar dhibhéirseacht próifílí priacal institiúidí maidir le saincheisteanna aníogaire amhail priacal iompair, sciúradh airgid nó cibeartheagmhais, agus go gcuirfeadh sé dreasachtaí níos fearr ar fáil d’institiúidí chun feabhas a chur ar a mbainistiú priacail oibriúcháin. Dá bhrí sin, bheadh BCE i bhfabhar cur chun feidhme ina gcinnfí an t-iolraitheoir inmheánach caillteanais trí chaillteanais stairiúla arna dtabhú ag an institiúid agus go dtabharfar isteach de réir a chéile é.

3.3 Tugann BCE dá aire go bhfuil sé de cheangal ar mhaoirseoirí cheana féin cáilíocht an bhainistithe priacail a chur san áireamh, lena n-áirítear stair an chaillteanais agus an phróifíl priacail agus na ceanglais chaipitil á sainiú faoin “Próiseas Maoirseachta Scrúdaithe agus Athbhreithnithe ” (SREP). I ndáil leis an méid sin, ba cheart measúnú a dhéanamh ar a úsáidí atá an oibleagáid chúng atá beartaithe ar mhaoirseoirí faireachán a dhéanamh, gach trí bliana ar a laghad, ar cháilíocht bhailiú na n-institiúidí de chaillteanais stairiúla i bhfianaise úsáid deiridh na gcaillteanas stairiúil sin sa chreat, agus ós rud é nach bhfuil ach ceann amháin de na nithe is tábhachtaí chun priacal oibriúcháinl a bhainistiú i gceist leis an gcáilíocht sonraí.

4. Priacal margaidh

4.1 Ina Thuairim an 8 Samhain 2017 i ndáil le leasuithe ar chreat an Aontais maidir le ceanglais chaipitil institiúidí creidmheasa agus gnólachtaí infheistíochta ( 13 ) ( 14 ) , d’iarr BCE go mbeadh céim cur chun feidhme a bheadh fada go leor ann maidir le caighdeáin Basel um phriacal margaidh a d’eascair as an athbhreithniú bunúsach ar an leabhar trádála, agus tuilleadh athruithe ar chaighdeáin Basel á gcur san áireamh freisin. Ós rud é go bhfuil bailchríoch curtha anois ar rialacha a comhaontaíodh go hidirnáisiúnta, is díol sásaimh do BCE an togra ón gCoimisiún an ceanglas tuairiscithe atá ann cheana a iompú ina gceanglais cistí dílse.

4.2 Tugann BCE dá aire go gcuireann an togra ar chumas an Choimisiúin calabrú na gceanglas caipitil a athrú faoin gcreat nua riosca margaidh, chomh maith le cur chun feidhme an chreata sin a chur siar dhá bhliain eile. D‘fhéadfadh sé sin laghdú ar cheanglais chaipitil a cheadú, rud a d’fhéadfadh a bheith éagsúil ó chaighdeáin Basel III. Tá BCE i bhfabhar teorainn a chur leis na cumhachtaí sin faoin togra reatha. Measann BCE go bhfuil sé tábhachtach na caighdeáin sin a chur i bhfeidhm go comhsheasmhach ar an leibhéal idirnáisiúnta agus iarrann sé go gcuirfear na caighdeáin sin a comhaontaíodh go hidirnáisiúnta chun feidhme go dílis faoi 2025. Bheadh sé sin tábhachtach chun soiléireacht a sholáthar d’institiúidí agus chun fóntacht Leabhar Rialacha Aonair AE a áirithiú, agus ag an am céanna impleachtaí diúltacha do phleananna cur chun feidhme inmheánacha na n-institiúidí agus don phróiseas iarratais agus formheasa le haghaidh samhlacha inmheánacha a sheachaint. D’ainneoin an mhéid sin thuas, d‘fhéadfaí a mheas go mbeadh tuarascáil ón gCoimisiún maidir le cur chun feidhme an athbhreithnithe bhunúsaigh ar an leabhar trádála i ndlínsí eile in 2025, a d’fhéadfadh a bheith mar bhonn do reachtóirí an Aontais chun céimeanna leantacha a ullmhú chun cothrom iomaíochta domhanda a áirithiú.

4.3 Fáiltíonn BCE roimh an tsoiléireacht dá bhforáiltear sa togra ón gCoimisiún maidir leis an minicíocht íosta is infheidhme faoin gcur chuige trébhreathnaitheach nuair a áirítear gnóthais chomhinfheistíochta i samhlacha inmheánacha. Ag an am céanna, is cúis imní do BCE go bhféadfadh sé go mbeadh priacail ann nach n-áireofaí sa tsamhail inmheánach mar thoradh ar láimhseáil den sórt sin, agus dá bhrí sin molann sé go gcuirfí ceanglas ar leith isteach maidir leis na priacail ábhartha a shainaithint, a thomhas agus faireachán a dhéanamh orthu ar eagla nach n-úsáidtear aon chur chuige trébhreathnaitheach laethúil.

5. Priacal coigeartaithe luachála creidmheasa (CVA)

5.1 Tugann BCE dá aire agus is ábhar imní dó nach ndéantar athbhreithniú sa togra ón gCoimisiún ar na díolúintí a ghlac an tAontas cheana agus meabhraíonn sé gur measadh na díolúintí sin a bheith ina neamhchomhlíonadh ábhartha sa chlár um measúnú rialála comhsheasmhachta a bhí ag Coiste Basel in 2014 ( 15 ) . Measann BCE nach bhfuil bonn cirt leis na dialltaí sin ó thaobh na stuamachta de, agus go bhfágann siad institiúidí neamhchosanta ar phriacail neamhchumhdaithe óna n-idirbhearta díorthach le contrapháirtithe díolmhaithe ( 16 )

5.2 Mar sin féin, aithníonn BCE na hiarrachtaí a rinne an Coimisiún chun aghaidh a thabhairt ar shaincheisteanna a eascraíonn as fálú oscailte le haghaidh CVA contrapháirtithe atá díolmhaithe ag AE trí chead a thabhairt d’institiúidí na contrapháirtithe sin a chur san áireamh dá ndeoin féin ina CVA rialála ( 17 ) agus ceanglais tuairiscithe nua a leagan síos do chontrapháirtithe atá díolmhaithe ag AE. Cé go bhféadfadh sé go gcuideodh an dara ceann acu cleachtais bainistithe priacail níos fearr ag institiúidí a chothú, ní chuirfidh sé feabhas ar a staid stuamachta ná ní spreagfaidh sé aon smacht margaidh. Chun na ceanglais sin a bhaint amach, ba cheart ceanglas maidir le nochtadh a chur chun feidhme. Má roghnaíonn comhlachtaí reachtacha an Aontais na díolúintí atá ann cheana a choinneáil, cuidíonn na tograí sin le héifeachtaí diúltacha na ndíolúintí sin a mhaolú beagán, cé nach laghdaíonn siad go hábhartha na priacail a bhaineann leis na risíochtaí sin do chláir chomhardaithe na mbanc.

6. Cur chuige IRB

6.1 Fáiltíonn BCE roimh na hathruithe atá beartaithe ar an gcur chuige IRB maidir le priacal creidmheasa, i gcomhréir le pacáiste deiridh Basel III ( 18 ) , toisc go meastar go bhfuil gá leo chun íogaireacht priacail a choinneáil agus, ag an am céanna, laghdú suntasach a dhéanamh ar an raon feidhme maidir le hinathraitheacht gan údar maidir le méid risíochta atá ualaithe ó thaobh priacail (RWEA). Tacaíonn BCE leis an togra chun (i) úsáid an chur chuige ard IRB (“A-IRB”) a dhícheadú le haghaidh risíochtaí ar chorparáidí móra, risíochtaí ar institiúidí creidmheasa agus ar ghnólachtaí infheistíochta agus ar institiúidí airgeadais a láimhseáiltear mar chorparáidí agus (ii) úsáid IRB do risíochtaí ar chothromas a dhícheadú. Ar an gcaoi chéanna, tacaíonn BCE le cur chun feidhme na n-íosleibhéal ionchuir ar pharaiméadair priacail, lena n-áiritheofar íosleibhéal coimeádachais i bparaiméadair shamhlacha, agus ag an am céanna inathraitheacht mhíchuí RWEA a laghdú.

6.2 Thairis sin, tacaíonn BCE le soiléirithe agus feabhsuithe breise a bhaineann le meastachán ar PD, caillteanas i gcás mainneachtana (LGD) agus fachtóirí comhshóite creidmheasa (CCF).

6.3 Mar sin féin, ba mhaith le BCE béim a leagan ar roinnt neamhréireachtaí laistigh den togra, rud a d’fhéadfadh bac a chur ar na ceanglais a chur chun feidhme mar is ceart tríd is tríd. Go háirithe, d’fhonn an baol míthuisceana a laghdú, molann BCE go ndéanfaí na téarmaí a úsáidtear chun méid na n-oibleagáideoirí corparáideacha a shainaithint, amhail ’láimhdeachas’, ’ioncam’ agus ’díolacháin’ a ailíniú a thuilleadh in airteagail éagsúla an CRR leasaithe ( 19 )

6.4 Thairis sin, ní mór comhsheasmhacht a áirithiú idir sainiú mainneachtana agus meastachán agus cur chun feidhme na bparaiméadar priacail. Go háirithe, maidir leis an gcur chuige IRB a chur chun feidhme ar leibhéal aicme de risíochtaí, mar a tugadh isteach in Airteagal 148 leasaithe, ba mhaith le BCE a chur i bhfáth, i gcás risíochtaí ar mhiondíol, go bhféadfadh an t-athrú sin cur chuige IRB a úsáid i gcás ceann amháin ar a laghad d’aicmí na risíochtaí dá dtagraítear sna pointí nua (d)(i), (d)(ii), d(iii), (d)(iv) d’Airteagal 147(2). Ag an am céanna, i gcás risíochtaí ar mhiondíol, tugann BCE dá aire go gceadaítear d’institiúidí le hAirteagal 178(1) atá ann cheana an sainmhíniú ar mhainneachtain a chur i bhfeidhm ar leibhéal saoráide aonair creidmheasa seachas i ndáil le hoibleagáidí iomlána iasachtaí. I ndáil leis sin, i gcás ina sainítear an sainmhíniú ar mhainneachtain le haghaidh risíochtaí ar mhiondíol ar leibhéal an oibleagáideora, molann BCE go gcuirfí srian ar an bhféidearthacht úsáid a bhaint as an gcur chuige IRB do gach ceann nó d’aon cheann de na haicmí risíochtaí dá dtagraítear i bpointí (d)(i), (d)(ii), d(iii), (d)(iv) d’Airteagal 147(2), gan dochar don fhéidearthacht páirtúsáid bhuan a iarraidh faoi na coinníollacha a shonraítear in Airteagal 150.

6.5 Ina theannta sin, maidir leis na ceanglais nua le haghaidh meastachán PD, measann BCE go n-áiritheofaí idirdhealú leordhóthanach priacail d’ainneoin dálaí eacnamaíocha díobhálacha agus inchomparáideacht sócmhainní ualaithe ó thaobh priacal a mhéadú ar fud na n-institiúidí dá ndéanfaí an tréimhse ama do shannacháin rátála a shonrú tuilleadh, mar a mholtar i gcaighdeáin deiridh Basel III. Ina theannta sin, tugadh isteach sa togra roinnt difríochtaí idir na ceanglais maidir le meastacháin PD do risíochtaí ar mhiondíol agus na ceanglais maidir le meastacháin PD do risíochtaí ar chorparáidí agus ar institiúidí, rud a d’fhéadfadh bac a chur ar léirmhíniú ceart na n-institiúidí. Sa chomhthéacs sin, molann BCE tuilleadh cuíchóirithe a dhéanamh ar na ceanglais maidir leis na cineálacha risíochtaí sin.

7. Nochtuithe agus tuairisciú faoi Cholún III

7.1 Is díol sásaimh don BCE an cuspóir atá leis an mol comhtháite nua atá á bhainistiú ag an Údarás Baincéireachta Eorpach (ÚBE) le haghaidh nochtuithe faoi Cholún III arna ndéanamh ag institiúidí creidmheasa, arb é is aidhm dó an t-ualach ar institiúidí a laghdú agus úsáid fhaisnéis Cholún III ag gach geallsealbhóir a éascú. Bhainfeadh maoirseoirí tairbhe as mol nochta láraithe mar d’éascódh sé a ról maidir le cáilíocht fhaisnéis Cholún III a áirithiú. Tugann BCE dá aire, áfach, go bhfuil cineálacha éagsúla cur chuige i bhfeidhm maidir le nochtadh cainníochtúil poiblí institiúidí beaga neamhchasta (small and non-complex institutions, “SNCIanna”) agus institiúidí níos mó. I gcás SNCIanna, úsáidfidh ÚBE tuairisciú maoirseachta chun an nochtadh cainníochtúil poiblí comhfhreagrach a thiomsú ar bhonn mapála réamhshainithe. I gcás institiúidí níos mó, bheadh gá le próiseas nua tuairiscithe maidir le nochtuithe a fhorbairt, rud a d’fhágfadh go ndéanfaí pointí sonraí a thuairisciú faoi dhó, mar go mbeadh forluí idir ceanglais sonraí Cholún III agus tuairisciú maoirseachta. Gheobhaidh ÚBE na teimpléid nua “i bhformáid leictreonach” ansin agus beidh air iad a fhoilsiú an lá céanna a gheobhaidh sé iad. Measann BCE go bhféadfaí cur chuige SNCIanna maidir le nochtadh cainníochtúil a chur i bhfeidhm maidir leis na hinstitiúidí uile, beag beann ar a mhéid agus ar chomh casta atá siad, d’fhonn ualach tuairiscithe na n-institiúidí uile a laghdú. Tugann BCE dá aire freisin nach féidir réiteach a dhéanamh idir an tuairisciú maoirseachta agus an fhaisnéis nochta faoi Cholún III mar gheall ar an amlíne chun go bhfoilseoidh ÚBE faisnéis faoi Cholún III ar an mol láraithe, rud a d’fhéadfadh a bheith ina chúis le hualach oibre breise do mhaoirseoirí agus le mearbhall d’infheisteoirí agus d’úsáideoirí eile faisnéise Cholún III. De réir na loighce céanna, chun comhsheasmhacht a áirithiú, níor cheart an beartas maidir le hath-thíolacadh chuig ÚBE dá bhforáiltear in Airteagal 434ú leasaithe a bheith teoranta do nochtadh poiblí ach ba cheart tuairisciú maoirseachta a chumhdach leis freisin.

7.2 Ina theannta sin, ní féidir nochtuithe cáilíochtúla ná roinnt nochtuithe cainníochtúla ( 20 ) a bhaint as tuairisciú maoirseachta ar bhonn na mapála réamhshainithe. Baineann an tsaincheist seo le SNCIanna agus le hinstitiúidí eile araon. Dá bhrí sin, ba cheart soiléiriú a dhéanamh ar an bpróiseas chun nochtuithe den sórt sin a chur faoi bhráid ÚBE. Chomh maith leis sin, measann BCE go bhféadfadh deacrachtaí a bheith ag ÚBE faisnéis cháilíochtúil a chomhiomlánú agus a chur i gcomparáid lena chéile, mar gheall ar a nádúr neamhstruchtúrtha.

7.3 Tugann BCE dá aire go mbeartaítear leis na leasuithe atá beartaithe ar CRD leasú a dhéanamh ar Airteagal 106 de chun údaráis inniúla a chumhachtú chun ceangal a chur ar institiúidí nach SNCIanna iad an fhaisnéis nochta a chur faoi bhráid ÚBE lena foilsiú ar shuíomh gréasáin lárnaithe ÚBE. Bheadh an leasú seo ar CRD iomarcach dá leasófaí téacs CRR sa treo a mholtar i mír 7.1.

8. Priacail chomhshaoil, shóisialta agus rialachais

8.1 Tá sé ríthábhachtach go ndéanfar priacail chomhshaoil, shóisialta agus rialachais (“ESG”) a chomhtháthú níos fearr sa chreat stuamachta chun athléimneacht na hearnála baincéireachta a mhéadú. Cuirfear barúlacha cuimsitheacha BCE ar na tograí maidir le priacail ESG ar fáil ina thuairim maidir leis na leasuithe atá beartaithe ar CRD ( 21 ) . Go sonrach, maidir leis na leasuithe atá beartaithe ar CRR, is díol sásaimh do BCE an togra ón gCoimisiún chun sainmhínithe comhchuibhithe ar phriacail ESG a thabhairt isteach agus is mór aige an rún dearbhaithe na sainmhínithe a ailíniú leis na sainmhínithe a mhol ÚBE ina thuarascáil maidir le priacail ESG a bhainistiú agus a mhaoirsiú d’institiúidí creidmheasa agus do ghnólachtaí infheistíochta ( 22 ) . Mar sin féin, feictear do BCE roinnt dibhéirseachtaí i bhfoclaíocht na sainmhínithe atá beartaithe vis-à-vis an fhoclaíocht atá in úsáid ag ÚBE. Tá sainmhínithe ÚBE níos leithne, lena gcumhdaítear aon tionchar diúltach agus ní caillteanais amháin. Dá bhrí sin, léiríonn siad níos dílse nádúr na bpriacal ESG, a thagann chun cinn, i measc nithe eile, trí phriacal straitéiseach agus clú. Is féidir leis na priacail sin, mar shampla, méideanna gnó níos ísle a spreagadh agus tionchar a imirt ar inbhuanaitheacht agus ar inmharthanacht na hinstitiúide. Dá bhrí sin, molann BCE mionchoigeartuithe a dhéanamh ar fhoclaíocht na sainmhínithe d’fhonn ailíniú níos dlúithe leis na sainmhínithe atá molta ag ÚBE a áirithiú.

8.2 Fáiltíonn BCE roimh an togra chun Airteagal 430 a leasú lena gceanglaítear ar institiúidí a risíocht ar phriacail ESG a thuairisciú dá n-údaráis inniúla. Ós rud é go n-éascaíonn tuairisciú ar fhaisnéis ábhartha cháilíochtúil agus chainníochtúil maidir le priacail ESG maoirseacht ar na priacail sin, iarrann BCE ar chomhlachtaí reachtacha an Aontais agus ar ÚBE a áirithiú go gcuirfear an ceanglas tuairiscithe atá beartaithe chun feidhme a luaithe is féidir. Tugann BCE dá aire go mbeidh an tuairisciú sin faoi réir phrionsabal na comhréireachta mar a shonraítear in aithris 40 de na leasuithe atá beartaithe ar CRR.

8.3 Aontaíonn BCE le haithris 40 de na leasuithe atá beartaithe ar CRR ina luaitear nach gá go bhfuil an risíocht ar phriacail ESG comhréireach le méid agus castacht institiúide. Tá sé ríthábhachtach, dá bhrí sin, go bhfaigheadh margaí agus maoirseoirí sonraí leordhóthanacha ó gach eintiteas atá neamhchosanta ar na priacail sin, beag beann ar a méid. Dá bhrí sin, tacaíonn BCE go láidir leis an moladh na ceanglais maidir le nochtadh i ndáil le priacail ESG faoi Airteagal 449a a chur i bhfeidhm ar gach institiúid. Tacaíonn BCE leis an togra ón gCoimisiún minicíocht agus mionsonraí na gceanglas maidir le nochtadh a chur in oiriúint do mhéid agus do chastacht na n-institiúidí chun aird chuí a thabhairt ar phrionsabal na comhréireachta. Tugann BCE dá aire go bhfuil sé tábhachtach comhsheasmhacht leordhóthanach a áirithiú idir na ceanglais maidir le nochtadh i ndáil le priacail ESG d’institiúidí agus do thionscnaimh eile i réimse na nochtuithe (e.g. an Treoir maidir le hInbhuanaitheacht Chorparáideach a Thuairisciú), sa mhéid is gur cheart do thionscnaimh den sórt sin deis níos fearr a thabhairt d’institiúidí measúnú leordhóthanach a dhéanamh ar a bpriacail agus a n-oibleagáidí maidir le nochtadh féin a chomhlíonadh.

8.4 Tacaíonn BCE go láidir freisin leis an moladh an spriocdháta a thabhairt chun cinn faoina gcaithfidh ÚBE a thuarascáil maidir le láimhseáil stuamachta risíochtaí atá faoi réir tionchar ó fhachtóirí comhshaoil agus/nó sóisialta faoi Airteagal 501c a chur isteach. Tacaíonn BCE go láidir leis an obair sin agus measann sé go dtacófaí tuilleadh leis an méid a chuireann an AE leis an díospóireacht beartais idirnáisiúnta maidir leis na hábhair sin tríd an tuarascáil seo a thabhairt ar aghaidh. I gcás ina molann BCE na leasuithe atá beartaithe ar CRR a leasú, leagtar amach togra sonrach maidir le dréachtú i ndoiciméad oibre teicniúil ar leith a mbeidh téacs míniúcháin chun na críche sin ag gabháil leis. Tá an doiciméad oibre teicniúil ar fáil i mBéarla ar EUR-Lex.

Arna dhéanamh ag Frankfurt am Main, 24 Márta 2022. Uachtarán an BCE Christine LAGARDE

(1) COM(2021) 664 final.

(2) COM(2021) 663 final.

(3) Na hathchóirithe Basel III ar a dtugtar caighdeáin Basel III freisin, is caighdeáin iad a ghlac Coiste Basel um Maoirseacht ar Bhaincéireacht (CBMB). Tá na caighdeáin chomhdhlúite ar fáil ar shuíomh gréasáin an Bhainc um Shocraíochtaí Idirnáisiúnta ag www.bis.org

(4) Féach Tuairim CON/2020/16 ón mBanc Ceannais Eorpach an 20 Bealtaine 2020 maidir le leasuithe ar chreat stuamachta an Aontais mar fhreagairt ar phaindéim COVID-19 (IO C 180, 29.5.2020, lch. 4). Foilsítear tuairimí uile BCE ar EUR-Lex.

(5) Chun tuilleadh eolais a fháil faoin gcur chuige “aonchruachta” maidir le ceanglais chaipitil priacal-bhunaithe, féach Ceisteanna agus Freagraían Choimisiúin.

(6) An Bord Eorpach um Riosca Sistéamach, Leochaileachtaí in earnálacha eastáit réadaigh chónaithe thíortha LEE, Feabhra 2022.

(7) An Banc Ceannais Eorpach, Athbhreithniú ar Chobhsaíocht Airgeadais, Samhain 2021.

(8) Féach meabhrán míniúcháinan Choimisiúin.

(9) I gcomhréir le SCO 10 de phrionsabail Basel.

(10) Féach an togra le haghaidh Treoir ó Pharlaimint na hEorpa agus ón gComhairle lena leasaítear Treoir 2013/36/AE a mhéid a bhaineann le cumhachtaí maoirseachta, smachtbhannaí, brainsí tríú tír, priacal comhshaoil, sóisialta agus rialachais, agus lena leasaítear Treoir 2014/59/AE.

(11) Féach CRE 20.59 de phrionsabail Basel.

(12) Bíonn tionchar freisin ag na forálacha faoi phointe (iii) agus faoi phointe (v) ar cheanglais chaipitil ilchuideachtaí airgeadais faoi stiúir na mbanc mar gheall ar chomhréiteach na Danmhairge, mar a thugtar air, ar dá réir a fhéadfar sealúchais na mbanc d’ionstraimí caipitil arna n-eisiúint ag gnóthais árachais atá san ilchuideachta airgeadais chéanna a ualú ó thaobh priacal seachas a asbhaint.

(13) Féach fonóta 1 in SCO30.5.

(14) Tuairim CON/2017/46 ón mBanc Ceannais Eorpach an 8 Samhain 2017 maidir le leasuithe ar chreat an Aontais i ndáil le ceanglais chaipitil institiúidí creidmheasa agus gnólachtaí infheistíochta (IO C 34, 31.1.2018, lch. 5).

(15) Coiste Basel um Maoirseacht ar Bhaincéireacht (2014) An Clár um Measúnú Comhsheasmhachta Rialála – Measúnú ar Rialacháin Basel III – An tAontas Eorpach, ar fáil ar shuíomh gréasáin an Bhainc um Shocraíochtaí Idirnáisiúnta ag www.bis.org

(16) Leagadh béim ar sin freisin ag an Údarás Baincéireachta Eorpach (2019) Comhairle beartais maidir le hathchóirithe Basel III i ndáil le coigeartú luachála creidmheasa (CVA) agus priacal margaidh, Moladh CVA2: Díolúintí CVA, lch. 9, ar fáil ar shuíomh gréasáin ÚBE ag www.eba.europa.eu

(17) Féach meabhrán míniúcháinan Choimisiúin.

(18) Féach go háirithe Basel III:Bailchríoch a chur ar athchóirithe iar-ghéarchéime (bis.org).

(19) Mar shampla, i bpointe (5a) d’Airteagal 142(1), sainmhínítear “mórchorparáideach” trí thagairt a dhéanamh do na “díolacháin” mhéadracha, agus san Airteagal 5(8) nua sainmhínítear “fiontar beag agus meánmhéide” trí thagairt a dhéanamh don “láimhdeachas” méadrach.

(20) Mar shampla, maidir le nochtuithe ESG agus IRRBB.

(21) Féach nóta 10 thuas.

(22) An tÚdarás Baincéireachta Eorpach (2021) Tuarascáil ÚBE ar bhainistiú agus ar mhaoirseacht priacal ESG d’institiúidí creidmheasa agus do ghnólachtaí infheistíochta (ÚBE/REP/2021/18) ar fáil ar shuíomh gréasáin ÚBE ag www.eba.europa.eu